b'\n_START_ARTICLE_\nAleksandras I (Rusija)\n_START_SECTION_\nBiografija\n_START_PARAGRAPH_\nKil\xc4\x99s i\xc5\xa1 Hol\xc5\xa1tein\xc5\xb3-Gotorp\xc5\xb3 Romanov\xc5\xb3 dinastijos. T\xc4\x97vas \xe2\x80\x93 Didysis kunigaik\xc5\xa1tis Pavelas Petrovi\xc4\x8dius, motina \xe2\x80\x93 Viurtembergo kunigaik\xc5\xa1\xc4\x8dio dukt\xc4\x97 Marija Fiodorovna.\n_START_SECTION_\nValdymas\n_START_PARAGRAPH_\nSost\xc4\x85 gavo po r\xc5\xabm\xc5\xb3 perversmo, per kur\xc4\xaf nu\xc5\xbeudytas jo t\xc4\x97vas. Jaunyst\xc4\x97je planavo liberalias reformas, ta\xc4\x8diau nedaug nuveik\xc4\x97, nes buvo nery\xc5\xbetingas, o Rusija nepribrendusi reformoms. Kolegijas 1802 m. pakeit\xc4\x97 ministerijos, 1810 m. \xc4\xafsteigta Valstyb\xc4\x97s taryba. Pirkliams, miestie\xc4\x8diams leista pirkti negyvenamas \xc5\xbeemes, dvarininkams \xe2\x80\x93 atleisti valstie\xc4\x8dius i\xc5\xa1 baud\xc5\xbeiavos u\xc5\xbe i\xc5\xa1pirk\xc4\x85. Antrojo de\xc5\xa1imtme\xc4\x8dio pabaigoje asmens laisv\xc4\x99 gavo Estliandijos, Lifliandijos ir Kur\xc5\xa1o gubernij\xc5\xb3 valstie\xc4\x8diai._NEWLINE_Remiantis kiek pakeistu Abiej\xc5\xb3 Taut\xc5\xb3 Respublikos Edukacin\xc4\x97s komisijos modeliu \xc4\xafgyvendinta \xc5\xa1vietimo reforma. I\xc5\xa1pl\xc4\x97stas vidurini\xc5\xb3 mokykl\xc5\xb3 tinklas. 1803 m. Vilniaus vyriausioji mokykla pertvarkyta \xc4\xaf Vilniaus universitet\xc4\x85, atkurtas Tartu universitetas, \xc4\xafsteigti Charkovo, Kazan\xc4\x97s, Sankt Peterburgo universitetai. \xc4\xae antrojo de\xc5\xa1imtme\xc4\x8dio pabaig\xc4\x85 Aleksandras I nutolo nuo jaunyst\xc4\x97s ideal\xc5\xb3. Vidaus reikalus paved\xc4\x97 tvarkyti policinio valdymo \xc5\xa1alininkui A. Arak\xc4\x8dejevui. Paskutiniaisiais gyvenimo metais tapo labai religingas._NEWLINE_Valdant Aleksandrui I 1801-1813 m. prie Rusijos imperijos prijungta 1801 m. Gruzija, 1809 m. Suomija, 1812 m. Besarabija, 1813 m. Azerbaid\xc5\xbeanas. Po nes\xc4\x97kmingo 1805-1807 m. karo su Pranc\xc5\xabzija sudaryta Til\xc5\xbe\xc4\x97s taika. Per Pranc\xc5\xabzijos-Rusijos kar\xc4\x85, nors ir nevadovaudamas kariuomenei, Aleksandras I savo laikysena pad\xc4\x97jo pasiekti pergal\xc4\x99, pri\xc4\x97m\xc4\x97 sprendim\xc4\x85 d\xc4\x97l kariuomen\xc4\x97s \xc5\xbeygio \xc4\xaf Europ\xc4\x85, buvo vienas 1814-1815 m. Vienos kongreso vadov\xc5\xb3 ir 1815 m. \xc5\xa0ventosios s\xc4\x85jungos organizatori\xc5\xb3. Tapo kongreso sudarytos ir su Rusija sujungtos Lenkijos karalyst\xc4\x97s karaliumi._NEWLINE_Aleksandro I valdymo laikais Lietuvos vardas buvo vartojamas oficialiuose Rusijos imperijos administracini\xc5\xb3 teritorini\xc5\xb3 vienet\xc5\xb3 pavadinimuose: Lietuvos generalgubernatorija (centras \xe2\x80\x93 Vilnius), Lietuvos Vilniaus gubernija ir Lietuvos Gardino gubernija. Lietuvoje jo vyriausyb\xc4\x97 toleravo vietos bajor\xc5\xb3 kult\xc5\xabros tradicijas. 1807-1812 m. buvo svarstoma, ar verta atkurti Lietuvos Did\xc5\xbei\xc4\x85j\xc4\x85 kunigaik\xc5\xa1tyst\xc4\x99, pavald\xc5\xbei\xc4\x85 Aleksandrui. Manyta, kad toks autonominis vienetas gal\xc4\x97t\xc5\xb3 b\xc5\xabti atsvara 1807 m. Napoleono I \xc4\xafkurtai Var\xc5\xa1uvos kunigaik\xc5\xa1tystei. Po 1814 m. buvo keliama id\xc4\x97ja region\xc4\x85, v\xc4\x97liau pavadint\xc4\x85 \xc5\xa0iaur\xc4\x97s vakar\xc5\xb3 kra\xc5\xa1tu, ar jo dal\xc4\xaf prijungti prie Lenkijos karalyst\xc4\x97s. Po filomat\xc5\xb3 ir filaret\xc5\xb3 bylos 1823-1824 m. Rusijos imperijos vald\xc5\xbeia sugrie\xc5\xbetino kra\xc5\xa1to kult\xc5\xabros kontrol\xc4\x99, mokyklose \xc4\xafved\xc4\x97 privalomas pamokas rus\xc5\xb3 kalba, \xc4\xafsak\xc4\x97, kad \xc5\xa1ia kalba b\xc5\xabt\xc5\xb3 mokoma istorija ir geografija._NEWLINE_Mir\xc4\x97 kelion\xc4\x97je per\xc5\xa1al\xc4\x99s. Jo garbei Peterburge 1834 m. atidengta Aleksandro kolona.'